**Ghidul solicitantului**

în vederea acordării de finanțări nerambursabile în anul 2025 din bugetul Agenției Naționale de Administrare Bunuri Indisponibilizate (ANABI) pentru activități nonprofit de interes general, conform prevederilor Legii nr. 350/2005 *privind regimul finanțărilor nerambursabile din fonduri publice alocate pentru activități nonprofit de interes de interes general,* cu modificările ulterioare

***Sprijin pentru victime și comunitate. Infractorii plătesc.***

**CUPRINS**

[**Capitolul 1- Dispoziții generale** 4](#_Toc158024748)

[1.1. Introducere 4](#_Toc158024749)

[1.2. Temei legal 4](#_Toc158024750)

[1.3. Definiții 5](#_Toc158024751)

[1.4. Descriere finanțare 9](#_Toc158024752)

[1.4.1. Domeniul de aplicare 9](#_Toc158024753)

[1.4.2. Informarea publică și transparență decizională 9](#_Toc158024754)

[1.4.3. Procedura de selecție de proiecte organizată de Agenție 10](#_Toc158024755)

[1.4.4. Durata proiectelor 10](#_Toc158024756)

[1.4.5. Valoarea finanțărilor nerambursabile 10](#_Toc158024758)

[**Capitolul 2 - Activități orientative și Indicatorii de program** 12](#_Toc158024759)

[2.1. Activități orientative eligibile 12](#_Toc158024760)

[2.2. Indicatorii obligatorii de program 13](#_Toc158024761)

[2.3. Informare și comunicare 15](#_Toc158024762)

[**Capitolul 3- Criterii de eligibilitate** 17](#_Toc158024763)

[3.1. Eligibilitatea solicitantului și a partenerului/partenerilor 17](#_Toc158024764)

[3.2. Eligibilitatea proiectelor 19](#_Toc158024765)

[3.3. Eligibilitatea cheltuielilor 20](#_Toc158024766)

[3.4. Eligibilitatea grupului țintă 25](#_Toc158024767)

[3.5. Resurse umane 27](#_Toc158024769)

[**Capitolul 4 - Pașii necesari accesării finanțării** 28](#_Toc158024770)

[4.1. Termene de referință 28](#_Toc158024771)

[4.2. Solicitări de clarificări 29](#_Toc158024773)

[4.3. Transmiterea propunerilor de proiect 29](#_Toc158024774)

[4.4. Verificarea conformității administrative și a eligibilității 33](#_Toc158024775)

[4.5. Evaluarea tehnică și financiară 34](#_Toc158024776)

[4.6. Încheierea contractului și modalitatea de acordare a finanțării nerambursabile 36](#_Toc158024777)

[4.7. Tranșe de finanțare 38](#_Toc158024778)

[4.8. Anularea aplicării procedurii pentru atribuirea contractului de finanțare nerambursabilă 39](#_Toc158024779)

[4.9. Procedura de raportare, verificare și monitorizare 39](#_Toc158024780)

[**Anexe la prezentul ghid** 40](#_Toc158024781)

# Capitolul 1- Dispoziții generale

## 1.1. Introducere

Acest ghid este adresat solicitanților de finanțări nerambursabile din bugetul Agenției Naționale de Administrare Bunuri Indisponibilizate pentru activități nonprofit de interes general care au ca obiective **educația juridică**, **prevenirea criminalității**, **asistența și protecția victimelor** infracțiunilor în conformitate cu prevederile art. 371 și următoarele din Legea nr. 318/2015*pentru înființarea, organizarea și funcționarea Agenției Naționale de Administrare a Bunurilor Indisponibilizate și pentru modificarea și completarea unor acte normative, cu modificările și completările ulterioare,* denumită în continuareLegea nr. 318/2015, cu modificările și completările ulterioare, coroborate cu prevederile Legii nr. 350/2005 *privind regimul finanțărilor nerambursabile din fonduri publice alocate pentru activități nonprofit de interes de interes general,* cu modificările ulterioare, denumită în continuare Legea nr. 350/2005, cu modificările ulterioare.

Ghidul **reglementează metodologia privind promovarea, evaluarea, selectarea și implementarea proiectelor propuse de asociații și fundații cu obiect de activitate în domeniul asistenței și protecției victimelor și asistenței sociale.** Acesta furnizează informații necesare și utile cu privire la condițiile de eligibilitate a solicitanților, a partenerilor, a grupului țintă, a proiectului în ansamblu, inclusiv a cheltuielilor, a modului de solicitare a finanțării, evaluarea propunerilor de proiect, precum și etapele aferente contractării acestora.

Pentru o mai bună înțelegere a ghidului, consultați textul integral al **PROGRAMULUI ANUAL AL ANABI pentru acordarea de finanțări nerambursabile activităților nonprofit de interes general pe anul 2025 - *Sprijin pentru victime și comunitate. Infractorii plătesc.***, disponibil pe site-ul ANABI, anabi.just.ro, precum și legislația națională și comunitară de referință.

## 1.2. Temei legal

Principalele reglementări europene și naționale:

* Legea nr. 350/2005*, privind regimul finanțărilor nerambursabile din fonduri publice alocate pentru activități nonprofit de interes de interes general, cu modificările ulterioare;*
* Legea nr. 318/2015 *pentru înființarea, organizarea și funcționarea Agenției Naționale de Administrare a Bunurilor Indisponibilizate și pentru modificarea și completarea unor acte normative*, cu modificările și completările ulterioare;
* Programul anul de acordare a finanțărilor nerambursabile pentru anul în curs din bugetul Agenției, pentru activități nonprofit de interes general conform prevederilor Legii nr. 350/2005*,* cu modificările ulterioare, aprobat prin decizie de către Directorul general al Agenției;
* Legea nr. 211/2004 *privind unele măsuri pentru asigurarea informării, sprijinirii și protecției victimelor infracțiunilor*, cu modificările și completările ulterioare;
* Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legea nr. 98/2016 *privind achizițiile publice,* cu modificările și completările ulterioare;
* Hotărârea nr. 395/2016 *pentru aprobarea Normelor metodologice a prevederilor referitoare la atribuirea contractului de achiziție publică/acordului cadru din Legea nr. 98/2016* *privind achizițiile publice,* cu modificările și completările ulterioare;
* Legea nr. 500/2002 *privind finanțele publice*, cu modificările și completările ulterioare;
* Legea nr. 292/2011 *privind asistență socială,* cu modificările și completările ulterioare;
* Ordonanța Guvernului nr. 26/*2000 cu privire la asociații și fundații,* actualizată;
* Legea nr. 544/2001 *privind liberul acces la informații de interes public,* cu modificările și completările ulterioare;
* Legea nr. 52/2003 *privind transparența decizională în administrația publică;*
* Legea nr. 421/2023 *a bugetului de stat pe anul 2024;*
* Regulamentul (UE) 2016/679 al Parlamentului European și al Consiliului *din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și libera circulație a acestor date și de abrogare a Directivei 95/46/CE.*

## 1.3. Definiții

În sensul prezentului Ghid, **termenii, abrevierile și expresiile** de mai jos au următoarea semnificație:

1. **Autoritate Finanțatoare** – Agenția Națională de Administrare a Bunurilor Indisponibilizate, instituție publică de interes național cu personalitate juridică, în subordinea Ministerului Justiției, în condițiile legii;
2. **Solicitant** – orice asociație sau fundație care are obiect de activitate în domeniul asistenței și protecției victimelor și asistenței sociale[[1]](#footnote-1), constituite conform legii, care depun o propunere de proiect;
3. **Beneficiar:** solicitantul sau liderul de parteneriat căruia i se atribuie contractul de finanțare nerambursabilă în urma aplicării procedurii selecției publice de proiecte;
4. **Partener de proiect** – asociație sau fundație, implicată activ în implementarea unui proiect, în conformitate cu Acordul de parteneriat, încheiat cu beneficiarul lider de parteneriat;
5. **Lider de parteneriat** – asociație sau fundație care depune o propunere de proiect în parteneriat cu alte asociații sau fundații;
6. **Proiect** – ansamblu de activități și acțiuni corelate din punct de vedere economic, social, financiar, și încadrate în timp, în vederea atingerii obiectivelor asumate conform contractului de finanțare încheiat între Autoritatea Finanțatoare și beneficiar;
7. **Acord de parteneriat** – actul juridic încheiat, în condițiile legii, între asociații și fundații;
8. **Acordarea de finanțare** – alocație financiară directă din fonduri publice acordată de către Agenție pe baza documentației elaborate de către Comisia de Evaluare și Selecție a Proiectelor și a încheierii contractului de finanțare, în vederea desfășurării proiectului de către solicitant;
9. **Cofinanțare** – contribuție din partea solicitantului de minimum 10% din valoarea totală a proiectului;
10. **Finanțare** – contribuție din partea Agenției, de maximum 90% din valoarea totală a proiectului;
11. **Buget** – document în care este prevăzut și aprobat modul de repartizare a sumelor alocate pentru un proiect, pe categorii de cheltuieli;
12. **Cheltuieli eligibile** – cheltuieli care pot fi luate în considerare pentru finanțare conform bugetului aprobat în cadrul proiectului;
13. **Cheltuieli neeligibile –** cheltuielile care vor fi făcute pe durata implementării proiectului și care nu sunt luate în considerare pentru finanțare, fiind în sarcina exclusivă a beneficiarului;
14. **Valoare totală eligibilă a Proiectului –** totalul cheltuielilor eligibile care sunt luate în considerare pentru finanțarea nerambursabilă, conform prezentului Ghid și care constituie bază de calcul pentru cuantumul contribuției Autorității Finanțatoare și a Beneficiarului;
15. **Valoarea totală neeligibilă a Proiectului –** totalul celorlalte cheltuieli, altele decât cele eligibile, care sunt necesare implementării Proiectului și care sunt specificate și asumate de beneficiar în anexa de buget a proiectului și care sunt în sarcina exclusiv a Beneficiarului;
16. **Valoarea totală a Proiectului** – reprezintă valoarea totală eligibilăa Proiectului la care se adaugă valoarea totală neeligibilă a Proiectului;
17. **Zile** – zile calendaristice, cu excepția cazurilor în care se prevede expres că sunt zile lucrătoare;
18. **Fonduri publice** – sume aprobate de la bugetul de stat cu această destinație Agenției;
19. **Obiective SMART**– descrierea obiectivelor SMART (S-Specific, M-Măsurabil, A-Posibil de atins, R-Realist, T-Definit în timp), relaționate activităților proiectului, relevante în corelație cu descrierea proiectului;
20. **Obiectivul general** – rezultatul final al proiectului ce indică modul în care proiectul va genera un efect pozitiv pe termen lung și va îndeplini obiectivele programului anual al ANABI pentru acordarea de finanțări nerambursabile din fonduri publice alocate pentru activități non-profit;
21. **Obiectivele specifice** – rezultate scontate, intermediare în atingerea obiectivului general al proiectului, ținte de atins ce conduc la beneficii pentru grupul/grupurile țintă, care derivă din implementarea proiectului;
22. **Relevanță** – modul în care proiectul contribuie la realizarea obiectivelor și la soluționarea nevoilor specifice ale grupului țintă, aducând valoare adăugată;
23. **Cerere de avans** – cererea depusă de către un Beneficiar/Lider de parteneriat prin care se solicită Autorității Finanțatoare virarea sumelor necesare pentru plata unei tranșe de avans, conform Contractului de finanțare încheiat;
24. **Cerere de rambursare** - Cererea de rambursare este cererea depusă de către un Beneficiar/lider al unui parteneriat prin care se solicită Autorității Finanțatoare virarea sumelor aferente cheltuielilor eligibile efectuate din surse proprii, conform Contractului de finanțare încheiat;
25. **Comisia de Evaluare și Selecție a Proiectelor**– comisie înființată prin ordin al ministrului justiției, la propunerea directorului general al Agenției, care evaluează propunerile de proiectele depuse și selectează beneficiarii;
26. **Victima infracțiunilor –** persoana definită laart. 34, lit. a) din *Legea nr. 211/2004 privind unele măsuri pentru asigurarea informării, sprijinirii și protecției victimelor infracțiunilor, cu modificările și completările ulterioare* și/sau persoana aflată în situații de risc sau vulnerabilitate la criminalitate*;*
27. **Grup țintă -** Victime ale infracțiunilor și/sau persoane aflate în situații de risc sau vulnerabilitate la criminalitate (fac parte din grupuri vulnerabile la criminalitate);
28. **Situații de risc sau vulnerabilitate la criminalitate -** una din următoarele situații în care se află persoana: nu realizează venituri proprii sau veniturile acesteia ori ale susținătorilor legali nu sunt suficiente pentru asigurarea unui trai decent și mediu sigur de viață; se află în imposibilitatea de a-și asigura singură activitățile de bază ale vieții zilnice, nu se poate gospodări singură și necesită asistență și îngrijire; nu are locuință și nici posibilitatea de a-și asigura condițiile de locuit pe baza resurselor proprii; copii care sunt sau riscă să devină victime ale traficului de persoane sau au fost supuși altor forme grave de violență psihologică, fizică sau sexuală și de gen, căsătorie forțată și timpurie, vătămări fizice și psihice și alte forme de abuz sau exploatare, copii cap de familie, copii apatrizi, părinți adolescenți, minori, copii care au fost membri ai unor grupări armate, copii care suferă de boli grave, copii cu tulburări mintale etc.; vulnerabilitatea datorată stării de sănătate, diminuării simțurilor și a capacității motrice a persoane vârstnice; persoane care locuiesc singure sau izolat, în case mărginașe, în mediul rural; cu venituri modice etc., situația oricărei persoane care nu poate decât să se supună abuzului implicat, neavând o alternativă reală sau acceptabilă;
29. **Dovada grup țintă -** documentul eliberat de către Serviciul pentru Sprijinirea Victimelor Infracțiunilor din cadrul DGASPC sau de către furnizorul privat de servicii sociale, precum și orice act emis de o autoritate publică din care să rezulte calitate de persoană vătămată;
30. **Activitate generatoare de profit -** activitate care produce un profit în mod direct pentru o persoană fizică sau juridică;
31. **Activitate nonprofit -** activitate de interes general sau în interesul unei colectivități, care nu urmărește realizarea unui profit;
32. **Propunere de proiect** - documentul completat și depus de către solicitant la Autoritatea Finanțatoare, în cadrul Programului pentru acordarea de finanțări nerambursabile din bugetul Agenției, pentru activități nonprofit de interes general, conform prevederilor Legii nr. 350/2005, cu modificările ulterioare, în vederea obținerii unei finanțări nerambursabile. **Este prima componentă a propunerii de proiect având ca scop prezentarea detaliată a proiectului, argumentarea necesității lui și prezentarea avantajelor obținute prin implementarea sa;**
33. **Bugetul de venituri și cheltuieli** este a doua componentă a propunerii de proiect, se exprimă în lei și este compus din bugetul general al Proiectului și Bugetul detaliat pe tipuri de cheltuieli, surse de finanțare și activități;
34. **Contract** **de** **finanțare nerambursabilă**: contract de adeziune prin care se stabilește cadrul juridic general și specific în care se va desfășura relația contractuală dintre Autoritatea Finanțatoare și Beneficiar;
35. **Metodologie**:modul în care proiectul va fi structurat, tehnicile, activitățile și resursele folosite, astfel încât să determine o îmbunătățire sustenabilă a situației grupului țintă;
36. **Indicator** **de** **realizare:** element care măsoară, în unități fizice, efectele imediate și concrete ale activităților și resurselor utilizate;
37. **Indicator** **de** **rezultat:** element care măsoară efectele, beneficiile și avantajele la nivelul grupului țintă.

## 1.4. Descriere finanțare

## 1.4.1. Domeniul de aplicare

Prevederile prezentei documentații se aplică pentru atribuirea contractelor de finanțare nerambursabilă din fondurile publice, acordate din bugetul Agenției, cu respectarea prevederilor legale, asociațiilor și fundațiilor cu obiect de activitate în domeniul asistenței și protecției victimelor și asistenței sociale.

Aceste prevederi nu se aplică pentru finanțările nerambursabile din fonduri externe, fondurilor speciale de intervenție în caz de calamitate și de sprijinire a persoanelor fizice sinistrate și nu aduc atingere procedurilor stabilite prin legi speciale.

## 1.4.2. Informarea publică și transparență decizională

Procedurile de planificare și executare a plafoanelor fondurilor destinate finanțării nerambursabile, procedurile de atribuire a contractelor de finanțare nerambursabilă, contractele de finanțare nerambursabilă încheiate de Autoritatea Finanțatoare cu beneficiarii, precum și rapoartele de execuție bugetară privind finanțările nerambursabile, constituie informații de interes public potrivit prevederilor Legii nr. 544/2001 *privind liberul acces la informațiile de interes public, cu modificările și completările ulterioare*.

Agenția, în calitate de Autoritate Finanțatoare, are obligația de a face următoarele anunțuri publice:

a) Publicarea în Monitorul Oficial al României, Partea a VI-a, a Programului anual propriu pentru acordarea de finanțări nerambursabile, în cel mult 30 de zile de la aprobarea bugetului propriu al Agenției;

b) Publicarea anunțului de participare în Monitorul Oficial al României, Partea a VI-a, pe pagina de internet a Agenției, precum și în presa scrisă într-un cotidian central, cu cel puțin **30 de zile** calendaristice înainte de data limită pentru depunerea ofertelor; în cazul în care din motive de urgență, respectarea termenului de 30 de zile ar cauza prejudicii Autorității Finanțatoare, aceasta are dreptul de a accelera aplicarea procedurii de selecție de proiecte prin reducerea numărului de zile, dar nu mai puțin de **15 zile**;

c) Publicarea în Monitorul Oficial al României, Partea a VI-a, a unui anunț de atribuire a contractului de finanțare nerambursabilă, nu mai târziu de 30 de zile de la data încheierii contractului;

d) La finalul exercițiului bugetar, Agenția are obligația întocmirii unui raport cu privire la contractele de finanțare nerambursabilă încheiate în cursul anului fiscal, care va cuprinde programele finanțate, beneficiarii și rezultatele contractului. Raportul va fi publicat în Monitorul Oficial al României, Partea a VI-a, precum și pagina proprie de internet a Autorității Finanțatoare.

## 1.4.3. Procedura de selecție de proiecte organizată de Agenție

Procedura de selecție de proiecte organizată de Agenție va cuprinde următoarele etape:

1. Publicarea programului anual pentru acordarea finanțărilor nerambursabile;
2. Publicarea anunțului de participare;
3. Înscrierea solicitanților;
4. Transmiterea documentației;
5. Prezentarea propunerilor de proiecte;
6. Verificarea eligibilității, înregistrării și a îndeplinirii criteriilor referitoare la capacitatea tehnică și financiară;
7. Evaluarea propunerilor de proiecte;
8. Comunicarea rezultatelor evaluării proiectelor;
9. Încheierea contractului sau contractelor de finanțare nerambursabilă, după aprobarea repartizării sumelor prin decizie;
10. Publicarea anunțului de atribuire a contractului sau contractelor de finanțare.

## 1.4.4. Durata proiectelor

Durata pentru implementarea unui proiect este de **9 luni** de la data semnării contractului, cu posibilitatea de prelungire dar nu mai mult de 6 luni.

## Durata proiectelor: va respecta principiul neretroactivității și reprezintă intervalul cuprins între data semnării contractului de finanțare și data finalizării proiectului, respectând termenul de 5 zile de la terminarea activităților proiectului pe care beneficiarul îl are pentru a depune raportul final de activitate și raportul financiar, la care se adaugă termenul de 15 de zile pe care Autoritatea Finanțatoare îl are pentru validarea raportului final și punerea în plată.

## 1.4.5. Valoarea finanțărilor nerambursabile

Proiectele vor fi selecționate pentru finanțare în cadrul limitelor fondului anual aprobat pentru anul în curs, pentru fiecare domeniu.

|  |
| --- |
| **ALOCAREA FINANCIARĂ TOTALĂ ACORDATĂ DE ANABI ESTE ÎN VALOARE DE ……… LEI**  **Valoarea minimă a finanțării acordate de ANABI pe un proiect: ……….. lei**  **Valoarea maximă a finanțării acordate de ANABI pe un proiect: …………… lei** |

**Fiecare contract de finanțare nerambursabilă nu poate depăși 20% din totalul fondurilor alocate anual asociațiilor și fundațiilor prevăzute la alin. (1) lit. f) al art. 372 din Legea nr. 318/2015.**

Pentru aceeași activitate nonprofit un Beneficiar nu poate contracta decât o singură finanțare nerambursabilă de la Agenție în decursul unui an fiscal, în vederea respectării principiului excluderii cumulului, conform art. 4 lit. (e) al Legii nr. 350/2005, cu modificările ulterioare.

În cazul în care un beneficiar contractează, în cursul aceluiași an calendaristic, mai mult de o finanțare nerambursabilă de la aceeași Autoritate Finanțatoare, nivelul finanțării nu poate depăși o treime din totalul fondurilor publice alocate programelor aprobate anual în bugetul Autorității Finanțatoare respective, în conformitate cu prevederile art.12 alin. (2) al Legii nr. 350/2005, cu modificările ulterioare.

Finanțările nerambursabile vor fi însoțite de o contribuție, din partea Beneficiarului, alcătuită din cofinanțarea de minim **10%** din valoarea totală eligibilă a proiectului. Autoritatea Finanțatoare își rezervă dreptul de a nu aloca întreaga sumă disponibilă.

**Finanțările nerambursabile nu se acordă pentru:**

* activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările ulterioare;
* activități ce presupun dezvoltarea infrastructurii solicitantului, cu excepția cazului în care aceasta reprezintă o componentă indispensabilă proiectului. Caracterul indispensabil va fi temeinic justificat de către solicitant printr-o anexă separată la proiect, urmând a fi analizat de către comisia de evaluare constituită în acest scop;
* finanțarea activităților deja finanțate sau în curs de finanțare din fonduri publice, conform Legii nr. 350/2005, cu modificările ulterioare, din alte finanțări publice de la autorități/instituții românești precum și din finanțări nerambursabile ale Uniunii Europene, Băncii Mondiale și alți asemenea finanțatori în cadrul unor licitații de proiecte similare cu prezenta;
* acoperirea, de către un Solicitant, a cofinanțării sale într-un proiect cu finanțare publică (guvernamentală sau locală) sau din bugetul Uniunii Europene, a Băncii Mondiale etc.

# Capitolul 2 - Activități orientative și Indicatorii de program

## 2.1. Activități orientative eligibile

Acțiunile prevăzute în program ce pot fi transpuse în activități în cadrul proiectelor sunt prezentate mai jos. Această listă este orientativă și are rolul de a ghida în formularea activităților/acțiunilor din proiect:

* sprijinirea victimelor infracțiunilor și/sau persoanelor aflate în situații de risc sau vulnerabilitate la criminalitate prin măsuri de sprijin și protecție: suport psihologic, medical, de asistență socială, consiliere juridică etc., în funcție de nevoile individuale ale persoanelor vizate;
* educarea, informarea și conștientizarea cu privire la pericolul criminalității prin prelegeri, dezbateri, grupuri de studiu, programe educaționale, activități interactive, acțiuni inovatoare (artistice și culturale, concursuri), utilizarea instrumentelor media (reportaje, fotografii și documentare) sau new media (rețele sociale);
* instruirea și implicarea voluntarilor (inclusiv studenții, persoanele în vârstă) în activitățile de educație în beneficiul grupurilor țintă;
* sprijinirea copiilor cu vârsta între 10 și 17 ani în a obține documente de identitate în situația în care nu au astfel de documente;
* activității de prevenire a criminalității, de informare sau consiliere privind infracțiunile, modalitățile de sesizare a faptelor penale, avantajele sesizării infracțiunilor, avertizarea în interes public, activarea cetățenilor pentru a identifica și raporta corupția și abuzul, intervenții directe de sprijinire a persoanelor aflate în risc de consum de droguri, trafic de persoane / minori, violență sau alte infracțiuni (preluare din situația de risc, cazare temporară etc.). Activitățile de prevenire pot avea loc și în relație cu anumite evenimente publice punctuale: festivaluri, concerte, evenimente sportive sau culturale, în condițiile legii;
* monitorizareaactivității desfășurate de DGASPC-urilor privind sprijinirea victimelor infracțiunilor;
* organizarea și urmărirea organizării de activități de orientare a persoanelor aflate în situații de risc sau vulnerabilitate - website practic de orientare a acestor categorii de persoane (explicarea procedurilor și traseelor instituționale ce trebuie să urmeze diverse categorii de victime).

## 2.2. Indicatorii obligatorii de program

Fiecare proiect propus va contribui obligatoriu la atingerea indicatorilor.

**Indicatori obligatorii pentru proiectele care vizează obiectivul EDUCAȚIE JURIDICĂ**

**Indicatorii I1 și I2 sunt alternativi (puteți alege să atingeți un singur indicator sau ambii). Indicatorii I3-7 sunt obligatorii.**

|  |  |  |
| --- | --- | --- |
| **Cod** | **Denumire indicator** | **Valoare minimă** |
| I1 | Copii cu vârsta între 10 și 17 ani din zone expuse criminalității care beneficiază de activități de educație juridică prin intermediul proiectului | 100 |
| I2 | Persoane fizice peste 18 ani rezidente în România care beneficiază de activități de educație juridică prin intermediul proiectului | 100 |
| I3 | Număr de sesiuni de educație juridică de minim 3 ore/sesiune | 5 |
| I4 | Număr de aplicații software/ IT dezvoltate pentru educația juridică (ex. pagini web, aplicații pe telefon/tabletă) | 1 |
| I5 | Număr de utilizatori unici, în perioada implementării proiectului, ai aplicației IT dezvoltate | 1000 |
| I6 | Număr de articole/rapoarte/studii/sondaje elaborate și diseminate prin intermediul aplicației IT dezvoltate | 3 |
| I7 | Număr de copii cu vârsta între 10 și 17 ani care primesc gratuit Constituția României republicată | 100 |

**Indicatori obligatorii pentru proiectele care vizează obiectivul PREVENIREA CRIMINALITĂȚII**

Proiectul trebuie să vizeze:

- măsuri concrete de prevenire, de preferat reglementate legal sau administrativ și oferite de instituții publice. Exemple de măsuri preventive: avertizorul în interes public, schimb de seringi, telefon verde pentru sesizări/consiliere, ordinul de restricție,

și

- sprijinul efectiv pentru grupul țintă de a avea acces la măsurile preventive. Exemple: intermedierea relației dintre persoanele vulnerabile și instituțiile publice care oferă consiliere, sprijin în formularea de sesizări, consiliere pentru formularea și depunerea unui ordin de restricție.

**Indicatorii I8 și I9 sunt alternativi (puteți alege sa atingeți un singur indicator sau ambii). Indicatorii I10-I13 sunt obligatorii dacă proiectul vizează acest obiectiv.**

|  |  |  |
| --- | --- | --- |
| **Cod** | **Denumire indicator** | **Valoare minimă** |
| I8 | Copii cu vârsta între 10 și 17 ani din zone expuse infracționalității care beneficiază de activități de prevenire prin intermediul proiectului | 25 |
| I9 | Persoane fizice peste 18 ani rezidente în România care beneficiază de activități de prevenire prin intermediul proiectului | 25 |
| I10 | Număr de aplicații software / IT dezvoltate pentru prevenirea criminalității  (ex. pagini web, aplicații pe telefon/tabletă) | 1 |
| I11 | Număr de utilizatori unici, în perioada implementării proiectului, ai aplicației IT dezvoltate | 1000 |
| I12 | Număr de articole/rapoarte/studii/sondaje elaborate și diseminate prin intermediul aplicației IT dezvoltate | 3 |
| I13 | Număr de măsuri preventive vizate prin proiect | 2 |

**În cazul în care proiectul vizează atât obiectivul EDUCAȚIE JURIDICĂ cât și obiectivul PREVENIREA CRIMINALITĂȚII, este obligatoriu I4 sau I10, nu ambele.**

**Indicatori obligatorii pentru proiectele care vizează obiectivul ASISTENȚĂ ȘI PROTECȚIA VICTIMELOR INFRACȚIUNILOR**

**Trebuie ales cel puțin un indicator (I14 sau I15). Pot fi și atinși ambii indicatori, dar nu este obligatoriu.**

**Indicatorul I16 este obligatoriu.**

|  |  |  |
| --- | --- | --- |
| **Cod** | **Denumire indicator** | **Valoare minimă** |
| I14 | Nr. de victime ale infracțiunilor sprijinite prin intermediul proiectului | 5 |
| I15 | Nr. de persoane aflate în situații de risc sau vulnerabilitate la criminalitate sprijinite prin intermediul proiectului | 20 |
| I16 | Nr. de tipuri de măsuri/forme de asistență/sprijin oferit prin intermediul proiectului | 3 |

## 2.3. Informare și comunicare

Fiecare propunere de proiect va include următoarele **măsuri minime** de informare și comunicare:

1. **afișarea** pe pagina de Internet sau socializare a **beneficiarului,** **a unei scurte descrieri a proiectului**, care să cuprindă **cel puțin următoarele informații**: titlu, denumire beneficiar și parteneri (dacă există), scop, obiective specifice, rezultate, data de începere, perioada de implementare, valoarea totală (atât finanțarea nerambursabilă, cât și cofinanțarea).
2. publicarea de **anunțuri** sau **comunicate de presă** la începutul și la finalizarea proiectului;
3. **eveniment** de diseminare a rezultatelor obținute (de ex. conferință la finalizarea proiectului etc.);
4. realizarea și expunerea **unui** **afiș** cu informații despre proiect (dimensiunea minimă A3) într-un loc ușor vizibil publicului, cum ar fi zona de intrare a unei clădiri, care să cuprindă următoarele informații referitoare la acesta: titlu, denumire beneficiar și parteneri (dacă există), scop, data de începere, perioada de implementare, valoarea totală (atât finanțarea nerambursabilă, cât și cofinanțarea).

**Solicitantul poate adăuga măsuri suplimentare privitoare la informare și comunicare (de ex.: conferință de lansare, anunțuri/comunicat în presă etc.), necesare și oportune pentru proiect, care însă nu pot înlocui măsurile minime de mai sus.**

**Totodată, la finalizarea proiectului, este obligatorie publicarea pe pagina de internet sau socializare a beneficiarului a rezultatelor proiectului și postarea link-urilor utile.**

**Toate materialele, anunțurile si postările referitoare la proiectul** **implementat** trebuie să promoveze obligatoriu imaginea Autorității Finanțatoare prin expunerea logo-ului sau/siglei ANABI și a următorului text:: **„Proiect cofinanțat de ANABI cu sume rezultate din active confiscate în proceduri judiciare penale”.**

Beneficiarul are obligația să insereze sigla ANABI și sigla PROGRAMULUI ANUAL AL ANABI *pentru acordarea de finanțări nerambursabile din fonduri publice alocate pentru activități nonprofit de interes general pe anul 2025 -* ***Sprijin pentru victime și comunitate. Infractorii plătesc.***, în toate materialele de promovare și comunicare a proiectului: pliante, broșuri, comunicate de presă, afișe, cataloage, DVD-uri, CD-uri, site-uri web și în orice alte materiale realizate în vederea prezentării și promovării proiectului***.***

Pentru toate materialele de promovare se vor prezenta machete, utilizând indicațiile tehnice din Manualul de Identitate Vizuală pentru PROGRAMUL ANUAL AL ANABI *pentru acordarea de finanțări nerambursabile din fonduri publice alocate pentru activități nonprofit de interes general pe anul 2025 -* ***Sprijin pentru victime și comunitate. Infractorii plătesc.*** – **Anexa nr. 11** la prezentul Ghid.

Beneficiarul este obligat să modifice machetele prezentate ori de câte ori este necesar astfel încât acestea să fie conforme din punct de vedere al identității vizuale.

După avizul de conformitate, Autoritatea Finanțatoare va da ordinul „***Bun de tipar***”.

**ATENTIE!!! NERESPECTAREA CLAUZELOR CONTRACTUALE REFERITOARE LA PROMOVAREA ROLULUI/CALITĂȚII ANABI ÎN PROIECT PRECUM ȘI LA MENȚIONAREA SIGLEI ANABI/PROGRAMULUI ANUAL AL ANABI *pentru acordarea de finanțări nerambursabile din fonduri publice alocate pentru activități nonprofit de interes general pe anul 2025 - Sprijin pentru victime și comunitate. Infractorii plătesc.*, CONDUCE LA NEAUTORIZAREA LA PLATĂ A CHELTUIELILOR AFERENTE ACESTOR ACTIVITĂȚI.**

**Capitolul 3- Criterii de eligibilitate**

## 3.1. Eligibilitatea solicitantului și a partenerului/partenerilor

**Pentru a fi eligibil** la accesarea fondurilor nerambursabile, solicitantul **trebuie să îndeplinească următoarele condiții:**

1. Să fie asociație sau fundație constituite conform O.G. nr. 26/2000, cu completările și modificările ulterioare, și cu obiect de activitate în domeniul asistenței și protecției victimelor și asistenței sociale, activitate desfășurată pe teritoriul României;
2. Să aibă capacitatea de a asigura desfășurarea proiectului, din punctul de vedere al resurselor umane și financiare;
3. Să fie organizații “neexclusiviste” (adică să nu-și condiționeze sprijinul și acțiunile de apartenența la anumite ideologii, doctrine sau religii);
4. Să aibă, conform statutului, capacitatea de a acționa în domeniul căruia i se adresează proiectul;
5. Să aibă principalele activități din proiect incluse în documentele statutare;
6. Să aibă sediul social, punct de lucru, filiala și sucursala înregistrate pe teritoriul României;
7. Să fie direct răspunzători pentru elaborarea și managementul proiectului împreună cu partenerul și să nu acționeze ca intermediar;
8. Să aibă experiența generală pentru depunerea proiectului de minim 3 ani fiscali încheiați;
9. Să aibă experiență specifică, respectiv să fi implementat minim un contract de finanțare nerambursabilă finalizat în ultimii 3 ani fiscali încheiați.

Dacă nu există o pagină a proiectului care să fie trecută la **propunerea de proiect** (Anexa nr. 3) la capitolul 4 **Capacitatea de management și implementare a proiectelor** – subcapitolul **4.1. Experiență în derularea unor proiecte similare**, experiența specifică se demonstrează printr-unul din următoarele documente, fără a se limita la:

* Extras raport de audit;
* Extras din raportul anual de activitate;
* Scrisoare aprobare raport final de activitate pe proiect;
* Declarație sau scrisoare de recomandare de la finanțator;
* Declarație a organismului care monitorizează implementarea proiectelor respective.

Solicitanții pot aplica individual sau în parteneriat.

Selecția partenerului este în competența exclusivă a solicitantului, în calitate de lider al parteneriatului. Solicitantul va fi organizația conducătoare (”Lider de parteneriat”) și, în cazul selecției, va fi partea contractantă (”Beneficiarul”). Partenerii participă la pregătirea și implementarea proiectului, iar cheltuielile angajate sunt eligibile în același mod ca și cele efectuate de beneficiarul finanțării nerambursabile.

**Partenerii solicitanților trebuie să îndeplinească aceleași criterii de eligibilitate ca și solicitanții.**

În cazul în care, în implementarea proiectului, Beneficiarul are partener/i este necesar un **Acord de parteneriat** semnat de către reprezentanții legali, arătând rolul, responsabilitățile pentru fiecare parte.Beneficiarul poate semna câte un Acord de parteneriat cu fiecare partener în parte*.*

**Parteneri neeligibili: partide politice, asociații profesionale, parteneri sociali (sindicate și patronate), cooperative distribuitoare de profit și autorități publice centrale și locale.**

Este exclus din procedura pentru atribuirea contractului de finanțare nerambursabilă, respectiv nu este eligibil solicitantul care se află în oricare dintre următoarele situații:

1. nu și-a îndeplinit obligațiile de plată exigibile a impozitelor și taxelor către stat, precum și a contribuției pentru asigurările sociale de stat;
2. furnizează informații false în documentele prezentate;
3. a comis o gravă greșeală în materie profesională sau nu și-a îndeplinit obligațiile asumate printr-un alt contract de finanțare nerambursabilă, în măsura în care Autoritatea Finanțatoare poate aduce ca dovadă mijloace probante în acest sens;
4. face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;
5. are conturile bancare blocate conform unei hotărâri judecătorești definitive;
6. este în incapacitate de plată;
7. a încălcat cu bună știință prevederile unui alt contract finanțat din fonduri publice;
8. este vinovat de declarații false cu privire la situația economică;
9. este condamnat pentru: abuz de încredere, gestiune frauduloasă, înșelăciune, delapidare, dare sau luare de mită, mărturie mincinoasă, fals, uz de fals, deturnare de fonduri.
10. nu a depus declarația prevăzută la art. 12 alin 3 din Legea nr. 350/2015, cu modificările și completările ulterioare.

Solicitantul și fiecare dintre parteneri, după caz, nu desfășoară activități economice în scopul obținerii de venituri (infrastructura și echipamentele care fac obiectul proiectului finanțat nu pot fi utilizate în alt scop/ cu altă destinație decât cea principală).

**Solicitanții trebuie să depună odată cu propunerea de proiect declarațiile pe propria răspundere că nu se încadrează în niciuna din situațiile mai sus menționate, respectiv Anexa nr. 6.**

## 3.2. Eligibilitatea proiectelor

**Pentru a fi considerate eligibile, proiectele vor trebui să răspundă obiectivului general al programului de finanțare nerambursabilă, precum și obiectivelor specifice pe care Agenția le-a stabilit, potrivit Strategiilor naționale și europene.**

Proiectul **trebuie să respecte** legislația în domeniul educației juridice, prevenirea criminalității și asistența și protecția victimelor infracțiunii.

Doar proiectele care se încadrează în limitele bugetului anual aprobat vor fi selecționate pentru finanțare.

Propunerea de proiect are caracter ferm și obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

Bugetul proiectului va fi prezentat exclusiv în lei și va rămâne ferm pe toata durata de îndeplinire a contractului de finanțare nerambursabilă semnat în urma evaluării proiectului. Suma decontată nu poate fi mai mare decât suma aprobată din propunerea de proiect.

**ATENȚIE!**

**CONDIȚIE DE ELIGIBILITATE:**

**PENTRU A FI ELIGIBIL PROIECTUL OBIECTIVUL VIZAT TREBUIE SĂ FIE:**

**ASISTENȚĂ ȘI PROTECȚIA VICTIMELOR INFRACȚIUNILOR**

**SAU**

**CEL PUȚIN ALTE DOUĂ OBIECTIVE ALE PROGRAMULUI !!!**

A. Pentru evaluarea proiectelor aferente **Obiectivului specific - Educația juridică**, principalele **activități eligibile** (fără a se rezuma doar la acestea) sunt următoarele:

* Educarea, informarea și conștientizarea cu privire la pericolul criminalității prin prelegeri, dezbateri, grupuri de studiu, programe educaționale, activități interactive, acțiuni inovatoare (artistice și culturale, concursuri), utilizarea instrumentelor media (reportaje, fotografii și documentare) sau new media (rețele sociale) etc.
* Instruirea și implicarea voluntarilor (inclusiv studenții, persoanele în vârstă) în activitățile de educație în beneficiul grupurilor țintă.

B. Pentru evaluarea **proiectelor aferente Obiectivului specific - Prevenirea criminalității**, principalele **activități eligibile** (fără a se rezuma doar la acestea) sunt următoarele:

* Activități de prevenire a criminalității, precum informare sau consiliere privind infracțiunile, modalitățile de sesizare a faptelor penale, avantajele sesizării infracțiunilor, avertizarea în interes public, activarea cetățenilor pentru a identifica și raporta corupția și abuzul, intervenții directe de sprijinire a persoanelor aflate în risc de consum de droguri, trafic de persoane / minori, violență sau alte infracțiuni (preluare din situația de risc, cazare temporară etc). Activitățile de prevenire pot avea loc și în relație cu anumite evenimente publice punctuale: festivaluri, concerte, evenimente sportive sau culturale etc.

C. Pentru evaluarea **proiectelor aferente Obiectivul specific – Asistența și protecția victimelor infracțiunilor prevăzute de Legea nr. 211/2004**, principalele **activități eligibile** (fără a se rezuma doar la acestea) sunt următoarele:

* Furnizarea victimelor infracțiunilor și/sau persoanelor aflate în situații de risc sau vulnerabilitate la criminalitate de măsuri de sprijin și protecție: suport psihologic, medical, de asistență socială, consiliere juridică etc, în funcție de nevoile individuale ale victimei;
* Sprijinirea copiilor între 10 și 17 ani în a obține documente de identitate în situația în care nu au astfel de documente;
* Monitorizarea activității DGASPC-urilor privind sprijinirea victimelor infracțiunilor;
* Activități de orientare a victimelor -  website practic de orientare a victimelor (explicarea procedurilor și traseelor instituționale trebuie să urmeze diverse categorii de victime).

## 3.3. Eligibilitatea cheltuielilor

Cheltuielile sunt considerate eligibile dacă sunt efectuate în conformitate cu prevederile Legii nr. 350/2005, cu modificările și completările ulterioare.

**Cheltuielile eligibile directe** reprezintă cheltuieli care pot fi atribuite unei anumite activități individuale din cadrul proiectului și pentru care este demonstrată legătura cu activitatea în cauză.

**Cheltuielile eligibile indirecte** reprezintă cheltuielile efectuate pentru funcționarea de ansamblu a proiectului și nu pot fi atribuite direct unei anumite activități.

Pentru a putea fi considerate eligibile, în contextul proiectului, cheltuielile trebuie să îndeplinească următoarele condiții generale:

a) Să fie necesare pentru îndeplinirea proiectului, să fie prevăzute în contract și să respecte principiile unui management financiar sănătos, respectiv utilizarea eficientă a banilor și a unui raport optim cost/beneficiu;

b) Să fie realizate pe durata de implementare a proiectului, așa cum este definită în contract;

c) Să fie într-adevăr realizate și înregistrate în contabilitatea beneficiarului și, după caz, a partenerului, să fie identificabile și verificabile, să fie susținute de actele originale și documentele justificative corespunzătoare.

d) Să respecte prevederile specifice ale legislației în vigoare.

Cheltuielile sunt considerate eligibile dacă sunt în conformitate cu prevederile Legii nr. 350/2005 *privind regimul finanțărilor nerambursabile din fonduri publice alocate pentru activități nonprofit de interes general*, cu modificările ulterioare, și ale Legii nr. 98/2016 *privind achizițiile publice*, cu modificările și completările ulterioare.

Cheltuielile eligibile vor putea fi plătite în baza unui contract de finanțare nerambursabilă numai în măsura în care sunt justificate și oportune și au fost contractate în anul bugetar în care se desfășoară contractul.

Finanțările nerambursabile acordate nu pot fi folosite pentru acoperirea unor debite ale beneficiarilor sau pentru activități care nu sunt incluse în proiect.

Finanțările nerambursabile nu pot fi utilizate pentru activități generatoare de profit.

**Solicitantul trebuie să ia în considerare faptul că aceste cheltuieli eligibile trebuie să se bazeze pe cheltuieli reale, nu pot lua forma unor sume globale, cu excepția costurilor indirecte și sunt calculate în acord cu prevederile specifice aplicabile instituțiilor publice.**

**Categorii de cheltuieli eligibile:**

**a)** **cheltuieli directe de personal**: salarii, contribuții aferente salariilor;

**Cheltuielile directe de personal** reprezintă acele cheltuieli care derivă din încheierea de raporturi de serviciu/de muncă, inclusiv contribuțiile angajatului și angajatorului în conformitate cu Legea nr. 53/2003 - *Codul muncii*, republicată, cu modificările și completările ulterioare, precum și costurile rezultate din contracte de servicii încheiate cu personal extern beneficiarului, conform prevederilor legale în vigoare. Această categorie de cheltuieli este aferentă **personalului care este direct implicat în activități generatoare de indicatori și rezultate din cadrul proiectului (echipă de management, echipă de implementare, formatori, asistenți sociali, consilieri psihologici ș.a.m.d. a căror formă de colaborare este pe bază de Contract Individual de Muncă).**

**a1) cheltuieli directe de personal aferente echipei de management a proiectului:** salarii, contribuții aferente salariilor în limita a 20% din valoarea cheltuielilor eligibile;

**a2) alte cheltuieli directe de personal:** salarii, contribuții aferente salariilor pentru formatori, asistenți sociali, consilieri psihologici ș.a.m.d. a căror formă de colaborare este pe bază de Contract Individual de Muncă;

**b) cheltuieli indirecte de personal:** în limita a 10% din costurile directe de personal aferente echipei de management a proiectului;

**Cheltuielile indirecte de personal** reprezintă acele cheltuieli cu personalul a cărui activitate nu este direct legată de indicatorii și rezultate din cadrul proiectului (personal suport, administrativ și auxiliar).

**c)** **cheltuieli cu deplasarea**:

c.1) cazare pentru personal, participanți, invitați sau beneficiari inclusiv taxele aferente cazării (ex. taxe de oraș etc.)

c.2) masă pentru personal, participanți, invitați sau beneficiari

c.3) transport local și/sau internațional pentru personal, participanți, invitați sau beneficiari inclusiv taxele aferente transportului (de ex. taxe de drum/autostradă, taxe de pod, taxe de aeroport etc.)

În cazul cheltuielilor cu transportul local și/sau național aferent persoanelor care participă la realizarea activităților proiectului/grupuri țintă/reprezentanți mass media (doar în situația în care acestea sunt strict necesare derulării proiectului), se vor respecta condițiile prevăzute în H.G. nr. 714/2018 *privind drepturile și obligațiile personalului autorităților și instituțiilor publice pe perioada delegării și detașării în altă localitate, precum și în cazul deplasării în interesul serviciului*, cu modificările și completările ulterioare (în cazul transportului intern și a transportului feroviar) și în Legea nr. 98/2016 *privind achizițiile publice*, cu modificările și completările ulterioare, în cazul achiziției serviciilor de transport persoane, echipamente și transport aerian.

În cazul cheltuielilor cu bonuri de benzină/motorină (numai când deplasarea se face cu autoturismul care se află în proprietatea/folosința beneficiarului finanțării), justificarea acestora se va face în baza foii de parcurs care trebuie sa cuprindă următoarele elemente: destinația deplasării, distanța în km, consumul normat, consumul efectiv numai dacă acestea sunt strict necesare pentru realizarea activităților proiectului și se vor respecta condițiile prevăzute în H.G. nr. 714/2018.

**d) cheltuieli cu închirierea de spații și bunuri** - maxim 10 % din valoarea totală a finanțării;

Pentru organizarea de conferințe, seminarii și alte acțiuni, pot fi închiriate săli, spații, instalații de sonorizare, aparatură de sonorizare, audio-video, calculatoare și echipamente periferice precum și alte bunuri necesare desfășurării proiectului, în cazul în care acestea nu se află în dotarea beneficiarului/partenerului, cu respectarea prevederilor **Instrucțiunii nr. 18 privind modul de realizare a achizițiilor** în cadrul Programului anual al ANABI pentru acordarea de finanțări nerambursabile activităților nonprofit de interes general pe anul 2024 - *Sprijin pentru victime și comunitate. Infractorii plătesc*.

e) **cheltuieli indirecte eligibile**, altele decât cele de personal: în limita a 5% din totalul finanțării acordate.

e.1) cheltuieli cu chiria pentru spațiile în care îți desfășoară activitatea beneficiarul;

e.2) cheltuieli cu utilitățile (încălzire, energia electrică, apă, canal, salubritate) pentru sediul beneficiarului;

e.3) cheltuieli pentru comunicații telefonice, poștă și internet.

**f)** **cheltuieli cu onorarii**: onorariile legate de orice activitate prestată de o persoană fizică (artist, expert, lector, formator etc.) angajată să desfășoare o activitate în cadrul proiectului;

Prin onorariul se înțelege orice remunerație plătită în temeiul unui contract de cesiune a dreptului de autor/ drepturilor conexe încheiat cu persoane fizice titulare de drepturi de autor sau conexe, un contract de prestări servicii încheiat cu persoane juridice sau cu persoane fizice autorizate (experți, specialiști) care desfășoară o activitate în scopul realizării proiectului.

**Se va respecta Instrucțiunea nr. 18 privind modul de realizare a achizițiilor** în cadrul Programului anual al ANABI pentru acordarea de finanțări nerambursabile activităților nonprofit de interes general pe anul 2024 - *Sprijin pentru victime și comunitate. Infractorii plătesc*.

**g)** **cheltuieli cu consumabilele**: hârtie, toner, cartuș, markere, materiale igienico - sanitare, saci, precum și alte orice alte materiale consumabile care sunt strict necesare desfășurării proiectului;

**Se va respecta Instrucțiunea nr. 18 privind modul de realizare a achizițiilor** în cadrul Programului anual al ANABI pentru acordarea de finanțări nerambursabile activităților nonprofit de interes general pe anul 2024 - *Sprijin pentru victime și comunitate. Infractorii plătesc*.

**h) cheltuieli de diseminare și promovare.**

În cazul cheltuielilor pentru materialele tipărite: pliante, broșuri, afișe, cataloage, albume, diplome, invitații și altele asemenea se vor respecta prevederile Legii nr. 98/2016 *privind achizițiile publice*, cu modificările și completările ulterioare.

În cazul cheltuielilor cu promovarea/diseminarea rezultatelor/acțiuni promoționale ale proiectului: materiale promoționale: banner și altele asemenea, precum și spoturi publicitare audio/video, publicitate în presa scrisă ș.a.m.d., se vor respecta prevederile **Instrucțiunii nr. 18 privind modul de realizare a achizițiilor** în cadrul Programului anual al ANABI pentru acordarea de finanțări nerambursabile activităților nonprofit de interes general pe anul 2024 - *Sprijin pentru victime și comunitate. Infractorii plătesc*.

Tipăriturile, materialele promoționale, trebuie să promoveze obligatoriu imaginea Autorității Finanțatoare prin expunerea logo-ului sau/siglei ANABI și a următorului text: „**Proiect cofinanțat de ANABI cu sume rezultate din active confiscate în proceduri judiciare penale”.**

Beneficiarul are obligația de a obține Ordinul „*Bun de tipar/Bun de difuzare*” de la Autoritatea Finanțatoare.

**i) cheltuiala cu TVA este eligibilă, dacă este nedeductibilă, potrivit legii.**

Pentru o asociație/fundație neplătitoare de TVA – taxa pe valoarea adăugată aferentă cheltuielilor eligibile este eligibilă.

Pentru o asociație/fundație plătitoare de TVA – taxa pe valoarea adăugată nedeductibilă conform legislației în vigoare, aferentă cheltuielilor eligibile ale proiectului este eligibilă.

**Totalul cheltuielilor eligibile (100%) reprezintă contribuția nerambursabilă acordată de ANABI (maximum 90% din valoarea totală a proiectului pentru care s-a aprobat finanțarea) și totalul cofinanțării suportate de beneficiar (minimum 10% din valoarea totală a proiectului pentru care s-a aprobat finanțarea).**

**În cazul în care, pe parcursul implementării proiectului se constată înregistrarea unor economii pe o linie bugetară, se acceptă mutarea fondurilor de pe o linie bugetară pe alta, cu respectarea condițiilor prevăzute de ghidul solicitantului, contractul de finanțare și anexele acestora și cu încadrarea în valoarea bugetului aprobat.**

**Pentru a demonstra plus valoarea proiectului, în situația în care la activitățile proiectului participă mai multe persoane decât grupul țintă asumat, se vor trece toți participanții la activitățile propuse iar decontarea cheltuielilor se va face doar pentru grupul țintă.**

Cheltuieli neeligibile sunt:

1. cheltuieli efectuate de solicitant anterior semnării contractului de finanțare;
2. cheltuieli pentru contractarea creditelor necesare plății contribuției proprii, cheltuielile bancare, comisioanele, diferențele de curs valutar;
3. provizioane pentru posibile pierderi sau datorii viitoare;
4. credite la terțe părți;
5. dobânzi și alte comisioane aferente creditelor;
6. amenzi, penalități și cheltuieli de judecată;
7. sume rezultate din diferențele de curs valutar;
8. cheltuieli de leasing;
9. cheltuieli ale unor studii pregătitoare sau altor activități pregătitoare;
10. activități deja finanțate prin alte proiecte/finanțări;
11. activități generatoare de profit;
12. servicii de consultanță pentru întocmirea și implementarea proiectului depus;
13. cheltuieli cu alcool și tutun, room service și minibar;
14. aporturi de tipul contribuției în natură (ex: teren, proprietate imobiliară, integrală sau parțială, bunuri de folosință îndelungată, materii prime, munca de binefacere neplătită a unor persoane fizice private sau persoane juridice);
15. achiziții de terenuri, clădiri și mijloace de transport;
16. cheltuieli cu reparații, întreținerea mijloacelor fixe și mobile;
17. cheltuieli cu reparații, întreținerea echipamentelor închiriate;
18. cheltuieli de asigurare;
19. cheltuieli aferente unei activități a cărei executare a fost deja începută sau finalizată la data încheierii contractului de finanțare;
20. alte costuri care nu au relevanță în atingerea obiectivelor proiectului;

**Nu vor fi eligibile cheltuielile realizate în afara perioadei de implementare a proiectului.**

În categoria cheltuielilor neeligibile sunt incluse costurile necesare realizării proiectului, dar care nu îndeplinesc condițiile prevăzute de ghidul solicitantului pentru a fi decontate de Autoritatea Finanțatoare, ele fiind suportate integral din fondurile proprii ale beneficiarului.

## 3.4. Eligibilitatea grupului țintă

Grupul țintă este reprezentat de persoanele direct sprijinite în cadrul proiectului (persoane la nivelul cărora se așteaptă un efect ca urmare a intervenției), astfel:

● **Victime ale infracțiunilor și/sau persoane aflate în situații de risc sau vulnerabilitate la criminalitate**

“Situația de vulnerabilitate” reprezintă inclusiv una dintre următoarele situații în care se află persoana, dar fără a se limita la acestea:

a) nu realizează venituri proprii sau veniturile lor ori ale susținătorilor legali nu sunt suficiente pentru asigurarea unui trai decent și mediu sigur de viață;

b) se află în imposibilitatea de a-și asigura singură activitățile de bază ale vieții zilnice, nu se pot gospodări singură și necesită asistență și îngrijire;

c) nu are locuință și nici posibilitatea de a-și asigura condițiile de locuit pe baza resurselor proprii;

Pot constitui indicatori ai unei vulnerabilități la criminalitate și nevoi speciale suplimentare următoarele situații:

a) copii care sunt sau riscă să devină victime ale traficului de persoane sau au fost supuși altor forme grave de violență psihologică, fizică sau sexuală și de gen, căsătorie forțată și timpurie, vătămări fizice și psihice și alte forme de abuz sau exploatare, copii cap de familie, copii apatrizi, părinți adolescenți, copii care au fost membri ai unor grupări armate, copii care suferă de boli grave, copii cu tulburări mintale etc.;

b) persoane vârstnice considerate vulnerabile datorită stării de sănătate, diminuării simțurilor și a capacității motrice; care locuiesc singuri, sau izolat, în case mărginașe, în mediul rural, cu venituri modice etc.

c) orice persoana care nu poate decât să se supună abuzului implicat, neavând o alternativă reală sau acceptabilă.

**Dovada încadrării în grupul țintă se face în baza unui document eliberat de către Direcția Generală de Asistență Socială și Protecția Copilului (D.G.A.S.P.C.), de orice altă instituție publică din România competentă să elibereze acest document/ sau de către furnizorul privat de servicii sociale.**

**Propunerea de proiect poate sprijini și acele victime care nu au îndeplinit toate formalitățile cerute de actele normative în vigoare pentru a beneficia de compensație financiară sau asistență juridică gratuită.**

**Victima infracțiunilor este eligibilă ca parte a grupului țintă și în situația în care nu a sesizat fapta organelor de urmărire penală în termenul stabilit de Legea nr. 211/2014 și/sau nu s-a constituit parte civilă în cadrul procesului penal.**

**Pentru identificarea victimelor care fac parte din grupul țintă se va utiliza un sistem de coduri.**

● **copii cu vârsta între 10 și 17 ani din zone expuse infracționalității;**

Copii cu vârsta între 10 și 17 ani pot face obiectul activităților de educație, informare, conștientizare privind pericolul criminalității sau activităților de prevenire a infracționalității.

Copii între 10 și 17 ani trebuie să provină din zone cu risc crescut de infracționalitate. Justificarea localității ca fiind cu risc crescut de infracționalitate se face în cadrul cererii de finanțare prin referirea la statistici ale instituțiilor publice, rapoarte sau alte surse de documentare (inclusiv documentare proprie).

Dovada încadrării în grupul țintă se face cu copia certificatului de naștere/cărții de identitate și lista de prezență la activitate sau, în lipsa unui certificat de naștere sau a cărții de identitate, cu declarația pe propria răspundere a unuia dintre părinți sau a persoanei în grija căreia se află minorul.

**Copii cu vârsta între 10 și 17 ani sunt eligibili ca parte a grupului țintă și în situația în care nu sunt înmatriculați în sistemul de învățământ general obligatoriu sau au abandonat școala.**

**Dovada desfășurării activităților de instruire se poate face prin listele de prezență sau prin declarația profesorilor care atestă desfășurarea activității de instruire pentru un număr de X copii care fac parte din grupul țintă asumat.**

**● persoane fizice peste 18 ani rezidente în România.**

Persoanele peste 18 ani pot face obiectul activităților de prevenire a criminalității sau de educație.

Conform Normelor metodologice de aplicare a Legii nr. 227/2015 privind Codul fiscal, *persoană fizică rezidentă* este orice persoană fizică ce îndeplinește cel puțin una dintre următoarele condiții:

a) are domiciliul în România;

b) centrul intereselor vitale ale persoanei este amplasat în România;

c) este prezentă în România pentru o perioadă sau mai multe perioade care depășesc în total 183 de zile, pe parcursul oricărui interval de 12 luni consecutive, care se încheie în anul calendaristic vizat;

d) este cetățean român care lucrează în străinătate, ca funcționar sau angajat al României într-un stat străin.

Alte elemente care sunt luate în considerare la stabilirea rezidenței în România sau în statul străin, dar numai împreună cu elementele menționate la punctul anterior:

- autovehicul înregistrat în România/statul străin;

- permis de conducere emis de autoritatea competentă din România/statul străin;

- pașaport emis de autoritatea competentă din România/statul străin;

- persoana este asigurată la sistemul asigurărilor sociale din România/statul străin în toată perioada în care stă în străinătate/România.

Articolul 10 din Capitolul III Servicii de sprijin și protecție acordate victimelor infracțiunilor din Legea nr. 211/2004 *privind unele măsuri pentru asigurarea informării, sprijinirii și protecției victimelor infracțiunilor, cu modificările și completările ulterioare* prevede că „*Dispozițiile prezentului capitol se aplică victimelor infracțiunilor, dacă infracțiunea a fost săvârșită pe teritoriul României sau dacă infracțiunea a fost săvârșită în afara teritoriului României și victima este cetățean român sau străin care locuiește legal în România*”.

**Dovada încadrării în grupul țintă se face prin semnarea unei liste de prezență la activitate care conține numele și prenumele, adresa unde locuiește, numărul de telefon, semnătura, numărul și seria actului de identitate/permisului de ședere.**

## Beneficiarii finanțării au obligația de a respecta prevederile Regulamentului nr. 679 din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și libera circulație a acestor date, precum și prevederile Directivei 2002/58/CE privind prelucrarea datelor personale și protejarea confidențialității în sectorul comunicațiilor publice, transpusă în legislația națională prin Legea nr. 506/2004.

Având în vedere cele expuse mai sus, participanții la activitățile proiectului vor fi informați despre obligativitatea de a furniza datelor lor personale, precum și cu privire la faptul că datele lor personale vor fi prelucrate în toate fazele proiectului (evaluare/contractare/ implementare/sustenabilitate), cu respectarea prevederilor legale mai sus menționate. Beneficiarul trebuie să facă dovada că a obținut consimțământul privind prelucrarea datelor cu caracter personal de la fiecare participant.

## Pentru a fi considerat atins rezultatul privind indicatorii obligatorii, este necesar ca până la finalizarea activității de instruire, gradul de participare al persoanelor care fac parte din grupul țintă să fie de cel puțin 80%.

## 3.5. Resurse umane

Resursa umană în cadrul unei propuneri de proiect constituie **echipa de proiect coordonată de către managerul de proiect și compusă din managerul de proiect și dintr-un grup de specialiști** care deține cunoștințele și aptitudinile necesare pentru implementarea proiectului.

Managerul de proiect poate fi asistat în desfășurarea activității de personal suport, din partea solicitantului/liderului de parteneriat/partenerului, în funcție de necesitățile identificate și de specificul proiectului (asistent manager, expert financiar, expert achiziții etc.). Membrii echipei vor avea roluri și sarcini/atribuții concrete, alocate în vederea implementării proiectului.

Cheltuielile cu resursele umane aferente echipei de proiect sunt cheltuieli **directe**.

**Nu se acceptă externalizarea managementului de proiect prin achiziționarea de servicii de consultanță.**

**Experții implicați în obținerea rezultatelor proiectului vor fi menționați, bugetați și justificați în cadrul activităților/ subactivităților la realizarea cărora participă.**

**În ceea ce privește membrii echipei de proiect și managerul de proiect, este obligatoriu ca în propunerea de proiect să fie inserate condițiile minime de calificare și experiență necesare pentru fiecare expert în parte, în funcție de specificul activității desfășurate.**

**Atât beneficiarii cât și partenerii acestora, încă din etapa de stabilire a specificului posturilor necesare, precum și în etapa de selecție și recrutare, sunt obligați să respecte cel puțin principiile transparenței, tratamentului egal și nediscriminării și utilizării eficiente a fondurilor publice și să nu includă, în mod nejustificat, cerințe disproporționate raportat la atribuțiile fiecărui post.**

**Capitolul 4 - Pașii necesari accesării finanțării**

## 4.1. Termene de referință

|  |  |  |
| --- | --- | --- |
| **Nr.** | **Termen** | **Activitate** |
|  | Depunerea propunerilor de proiect (sesiune de depunere a proiectelor) | |
| 1.1. | **30 zile calendaristice** de la data comunicării anunțului public privind sesiunea de selecție | Termenul de depunere al propunerilor de proiect  (se va menționa în anunțul de participare) |
| 1.2. | Cu **6 zile calendaristice** înainte de data limită de depunere a proiectelor | Termenul maxim de depunere a solicitărilor de clarificări asupra Ghidului solicitantului |
| 1.3. | Cu **4 zile calendaristice** înainte de data limită de depunere a proiectelor | Termenul maxim de răspuns la solicitările de clarificări |
|  | Etapa I - Procesul de selecție  Conformitate administrativă, evaluare, lista beneficiarilor | |
| 2.1 | **7 zile lucrătoare** de la termenul de depunere a propunerilor de proiect | Verificarea îndeplinirii criteriilor de eligibilitate a solicitanților și a conformității administrative a propunerilor de proiect |
| **12 zile lucrătoare** de la finalizarea etapei de evaluare a conformității administrative | Evaluarea tehnico- financiară a propunerilor de proiect |
| 2.2. | **1 zi lucrătoare** de la finalizarea etapei de evaluare tehnico-financiară | Publicarea listei proiectelor selectate și a celor respinse |
|  | Etapa a II-a - Semnarea contractelor | |
| 3.1. | **5 zile lucrătoare** de la publicarea listei proiectelor selectate | Completarea de către solicitant a documentației prevăzută de Ghid, respectiv documentele obligatorii de prezentat în etapa de contractare |
| 3.2. | **5 zile lucrătoare** | Verificarea conformității documentelor depuse conform solicitării, planificarea și semnarea contractelor de finanțare. |

## Termenele menționate pot fi modificate în funcție de numărul de proiecte depuse de către solicitanți.

## 4.2. Solicitări de clarificări

*După publicarea Anunțului de participare,* *solicitanții pot transmite, cu* ***maxim 6 zile calendaristice înainte de data limită pentru depunerea propunerilor de proiect, cereri de clarificări, prin e-mail, la adresa:*** [anabi.grants@just.ro](mailto:anabigrants@just.ro)***, menționându-se în titlu mesajul “SELECȚIE PUBLICĂ DE PROIECTE ANABI - 2024”.***

***Autoritatea Finanțatoare are obligația de a transmite*** *răspunsul la solicitările de clarificări cu cel puțin 4 zile calendaristice înainte de data limită pentru depunerea propunerilor de proiect.*

*Solicitările de clarificări și răspunsurile de interes general urmează a fi afișate pe pagina de internet a Autorității Finanțatoare:* anabi.just.ro*.*

*Autoritatea Finanțatoare are dreptul de a completa din proprie inițiativă, în vederea clarificării, Ghidul solicitantului – Documentația pentru elaborarea și prezentarea propunerii de proiect și ultima variantă a Ghidului fiind postată cu maxim* ***4 zile calendaristice*** *înainte de data limită pentru depunerea propunerilor de proiecte. Solicitanții au obligația de a consulta periodic pagina de internet a Autorității Finanțatoare în vederea obținerii de informații actualizate.*

**4.3.** **Transmiterea propunerilor de proiect**

Termenul limită pentru înaintarea propunerilor de proiect și a documentației care o însoțește va fi publicat pe pagina de internet a Agenției, anabi.just.ro și în presa centrală, în conformitate cu prevederile Legii nr. 350/2005, cu modificările ulterioare. Orice documentație primită după termenul limită va fi respinsă automat, conform legii.

**Solicitantul are obligația de a se asigura că întreaga documentație este înregistrată la Autoritatea Finanțatoare înainte de termenul limită de depunere specificat în Anunțul de participare.**

|  |  |
| --- | --- |
| **În format electronic,**  **sub semnătură electronică** | **anabi.grants@just.ro** |
| **În format letric,**  **sub semnătură olografă** | **Agenția Națională de Administrare a Bunurilor Indisponibilizate**  **Adresa: Bulevardul Regina Elisabeta nr. 3, sector 3, București, cod poștal 030015** |

**Recomandăm pregătirea și transmiterea documentelor în timp util și solicitarea unei confirmări de primire din partea Agenției Naționale de Administrare a Bunurilor Indisponibilizate.**

1. **Pentru documentația trimisă în format electronic**

Documentația de solicitare a finanțării trebuie redactată în limba română și trebuie să conțină obligatoriu toate documentele prezentate în **Opis (Anexa nr. 2).**

Reprezentantul legal/împuternicitul solicitantului poate opta pentru:

1. semnarea electronică a **tuturor** documentelor care fac parte din documentația de solicitare a finanțării
2. semnarea electronică a **scrisorii de înaintare** (**Anexa nr.1**), **opisului** (**Anexa nr.2**), **propunerea de proiect (Anexa nr.3)** și a **declarațiilor/acordurilor** (**Anexa nr. 6**, **Anexa nr. 7**, **Anexa nr. 8**, **Anexa nr. 9** – dacă este cazul - și **Anexa nr.10**)

Nu este necesară semnarea electronică a documentelor care fac parte din documentația de solicitare a finanțării, cu excepția declarațiilor/acordurilor, a scrisorii de înaintare și a opisului.

Documentația de solicitare a finanțării transmisă în format electronic la adresa de e-mail [anabi.grants@just.ro](mailto:anabigrants@just.ro) trebuie să respecte toate condițiile stabilite prin Ghidul solicitantului.

Limita maximă pentru dimensiunea fișierelor atașate este de **5 MB**, iar în cazul în care documentele depășesc această limită se vor transmite prin mai multe e-mailuri, cu menționarea numărului fiecărei părți transmise în subiectul e-mailului.

Toate documentele care vor fi transmise eronat, pe alte adrese de e-mail decât adresa menționată în prezentul Ghid, respectiv [anabi.grants@just.ro](mailto:anabigrants@just.ro), nu vor fi luate în considerare.

***Având în vedere că la apelul anterior am întâmpinat dificultăți în ceea ce privește primirea documentelor de pe adrese de e-mail aparținând platformei Yahoo, vă recomandăm să utilizați alte servicii de e-mail pentru a transmiterea documentației de solicitare a finanțării. Servicii alternative precum Gmail, Outlook sau altele similare funcționează corespunzător și vă vor permite să depuneți documentele fără întârzieri*.**

La data recepționării e-mailului de către Autoritatea Finanțatoare, acesta primește un număr de înregistrare, care va fi comunicat pe aceeași adresă de e-mail de la care a fost transmisă propunerea de proiect.

1. **Pentru documentația depusă la registratura ANABI**

Documentația de solicitare a finanțării poate fi depusă și la Registratura ANABI din Bulevardul Regina Elisabeta nr. 3, sector 3, București. Programul de lucru al registraturii ANABI este de luni-joi în intervalul: 8:30-17:00 și vineri în intervalul: 8:30-14:30.

Documentația de solicitare a finanțării trebuie redactată în limba română și trebuie să conțină obligatoriu toate documentele prezentate în **Opis (Anexa nr. 2).**

Reprezentantul legal/împuternicitul solicitantului poate opta pentru:

1. semnarea olografă a **tuturor** documentelor care fac parte din documentația de solicitare a finanțării
2. semnarea olografă a **scrisorii de înaintare** (**Anexa nr.1**), **opisului** (**Anexa nr.2**), **propunerea de proiect (Anexa nr.3)** și a **declarațiilor/acordurilor** (**Anexa nr. 6**, **Anexa nr. 7**, **Anexa nr. 8**, **Anexa nr. 9** – dacă este cazul - și **Anexa nr.10**)

Nu este necesară semnarea olografă a documentelor care fac parte din documentația de solicitare a finanțării, cu excepția declarațiilor/acordurilor, a scrisorii de înaintare și a opisului.

Propunerea de proiect trebuie să respecte formularul anexă la prezentul Ghid al solicitantului (**Anexa nr. 3**).

Modificarea modelului standard al propunerii de proiect (eliminarea, renumerotarea secțiunilor etc.) sau omiterea informațiilor înscrise în câmpurile formularului, poate conduce la respingerea propunerii de proiect pe motiv de neconformitate administrativă.

**Întreaga documentație va fi tehnoredactată, cu excepția documentelor emise de alte autorități. Documentele depuse vor respecta cerințele din prezentul Ghid.**

Solicitanții trebuie să respecte întocmai cuprinsul documentației menționate și să numeroteze filele acesteia.

Solicitantul va preciza lista documentelor care sunt confidențiale, protejate de un drept de proprietate intelectuală sau secret comercial. Lipsa acestei liste presupune că documentele nu sunt confidențiale.

Documentația va fi înregistrată în ordinea primirii numai de către Registratura Agenției, precizându-se numărul de înregistrare, data și ora depunerii acesteia. Documentația depusă prin orice alte mijloace nu va fi luată în considerare.

Solicitantul are dreptul de a-și retrage documentația, prin notificare scrisă adresată Autorității Finanțatoare, până la data demarării procedurii de selecție.

Solicitantul poate modifica conținutul documentației, până la data și ora limită stabilită pentru transmiterii documentațiilor, adresând pentru aceasta Agenției o cerere de retragere a documentației în vederea modificării. ANABI nu este răspunzătoare în cazul imposibilității solicitantului de a transmite noua documentație, modificată, până la data și ora limită, stabilită în Anunțul de participare. Transmiterea oricăror modificări trebuie făcută în conformitate cu procedura indicată mai sus, cu amendamentul că pe email/pe plic vor fi transmise documente marcate corespunzător, cu sintagma „**MODIFICARE**”.

Solicitanții au obligația să păstreze documentele transmise în vederea acceptării în cadrul Programului, pentru o perioadă de **5 ani**, și să le prezinte la solicitarea ANABI, precum și a autorităților de control, dacă este cazul.

****

**DOCUMENTE CARE TREBUIE SĂ ÎNSOȚEASCĂ PROPUNEREA DE PROIECT**

|  |  |  |
| --- | --- | --- |
| **NR. CRT.** | **DENUMIRE DOCUMENT** | **FORMULAR/MODEL** |
| **ACTE NECESARE ÎN PROCESUL DE SELECȚIE A PROPUNERILOR DE PROIECTE** | | |
|  | **Scrisoare de interes** | **Anexa nr. 1** |
|  | **OPIS** al documentației | **Anexa nr. 2** |
|  | **Propunerea de proiect** | **Anexa nr. 3** |
|  | **Bugetul proiectului**: Bugetul general al proiectului și Bugetul detaliat pe activități | **Anexa nr. 4** |
|  | **CV**-urile echipei de proiect | **Anexa nr. 5** |
|  | **Declarația de eligibilitate** | **Anexa nr. 6** |
|  | **Declarație imparțialitate** | **Anexa nr. 7** |
|  | **Acord prelucrare date - GDPR** | **Anexa nr. 8** |
|  | **Acord de parteneriat** (dacă este cazul) | **Anexa nr. 9** |
|  | **Carte de identitate** a reprezentantului legal/împuternicit în copie, semnat și ștampilat „*conform cu originalul*” |  |
|  | **Declarație pe propria răspundere privind aportul propriu de cel puțin 10%** din valoarea totală a finanțării, *în original* | **Anexa nr. 10** |
|  | **Extras de cont** prin care să se confirme numărul de cont al solicitantului, menționat în propunerea de proiect |  |
|  | **Certificatul de înregistrare/ înscriere în Registrul Asociațiilor și Fundațiilor**, în copie, semnat și ștampilat „*conform cu originalul*” |  |
|  | **Actul constitutiv, statutul și acte adiționale**, după caz, **actele doveditoare ale sediului actual/filialei al organizației solicitante**, în copie, semnat și ștampilat „*conform cu originalul*” | **Dovada să fie valabilă pentru luna anterioară datei depunerii documentației** |
|  | **Împuternicire**, în original ( dacă este cazul) | **Dacă documentele sunt semnate de o persoană împuternicită** |
|  | **Documente privind experiența în depunerea proiectului**, conform criteriilor de eligibilitate din prezentul Ghid (dacă este cazul) |  |
|  | | |

**Pentru proiectele care urmează a fi implementate în parteneriat se vor depune documentele prevăzute în tabelul de mai sus atât de către solicitant cât și pentru parteneri.**

## 4.4. Verificarea conformității administrative și a eligibilității

Selecția proiectelor se realizează de către Comisia de evaluare și selecție a proiectelor, constituită la nivelul Autorității Finanțatoare, și desemnată prin ordin al ministrului justiției, la propunerea directorului general al Agenției Naționale de Administrare a Bunurilor Indisponibilizate.

Proiectele depuse sunt selectate de Comisie în termen de **20 zile lucrătoare** de la data depunerii propunerilor de proiecte. ANABI poate prelungi procedura de evaluare, solicitanții implicați în procedură fiind informați în maxim **2 zile lucrătoare**.

**Etapele analizei, evaluare si selecția proiectelor:**

* Etapa 1: Etapa de verificare a îndeplinirii criteriilor de eligibilitate a solicitanților și a conformității administrative a propunerilor de proiect;
* Etapa 2: Etapa de evaluare tehnico-financiară.

Etapa de verificare a conformității administrative și a criteriilor de eligibilitate vizează cerințele minime de calificare:

* Se respectă data limită de depunere a proiectului;
* Proiectul respectă formatul solicitat pentru depunere, și conține toate documentele și anexele solicitate;
* Solicitantul și partenerii săi (dacă este cazul) fac parte din categoria de beneficiari eligibili și îndeplinesc condițiile stabilite prin Ghidul solicitantului;
* Proiectul se încadrează în obiectivul general și obiectivele specifice ale finanțării;
* Grupul țintă este eligibil și se respectă indicatorul minim;
* Durata proiectului se încadrează în perioada maximă de implementare;
* Valoarea proiectului se încadrează în limitele stabilite în Ghidul solicitantului;
* Cheltuielile prevăzute respectă prevederile legale privind eligibilitatea, menționate la secțiunea 3.3 eligibilitatea cheltuielilor.

În etapa de verificare a conformității administrative, după analiza documentației de proiect, în cazul neîndeplinirii anumitor criterii, Comisia de evaluare și selecție a proiectelor poate solicita furnizarea documentelor, clarificărilor și/sau informațiilor. Nerespectarea termenului de răspuns de către solicitant duce la descalificarea solicitantului.

Finalizarea etapei de verificare a conformității administrative și a eligibilității se realizează după analizarea răspunsului solicitantului. În cazul în care solicitantul nu răspunde în termenul acordat, Autoritatea Finanțatoare finalizează verificările pe baza informațiilor disponibile.

Sistemul de verificare a conformității administrative este de tipul “DA” sau “NU”, și numai proiectele care au obținut “DA” la toate criteriile de verificare a conformității administrative sunt admise în etapa următoare a procesului de selecție, respectiv evaluarea tehnico-financiară.

## 4.5. Evaluarea tehnică și financiară

Toate propunerile de proiect acceptate în etapa de verificare a conformității și a eligibilității intră în procesul de evaluare tehnică și financiară, urmărindu-se îndeplinirea criteriilor de evaluare stabilite prin prezentul Ghid. Faza de evaluare tehnico-financiară presupune un proces de evaluare calitativă prin analiza proiectului din perspectivă criteriilor de evaluare tehnică și financiară.

Se evaluează calitatea propunerilor de proiect din punct de vedere al relevanței proiectului față de obiectivele stabilite în programul anual pentru acordarea finanțărilor nerambursabile, metodologia proiectului, realismul bugetului proiectului, sustenabilitatea și valoarea adăugată a proiectului, precum și elementele de noutate și rezultatele concrete pe care proiectul propus le aduce în domeniul respectiv.

Fiecare proiect va fi analizat de toți membrii comisiei de evaluare și selecție și notat conform grilei de acordare a punctajelor pentru proiecte din prezentul ghid.

Pe parcursul etapei de evaluare tehnică și financiară, comisia de evaluare și selecție a proiectelor are obligația de a stabili care sunt clarificările și completările necesare pentru evaluarea fiecărui proiect. Comunicarea transmisă în acest sens către solicitantul de finanțare trebuie să fie clară, precisă, să definească în mod explicit și suficient de detaliat în ce constă solicitarea comisiei de evaluare și selecție a proiectelor și să nu modifice sub nici o formă propunerea de proiect.

|  |
| --- |
| **Pe parcursul procesului de evaluare, selecție și contractare, dacă ANABI nu solicită expres altfel, toată corespondența dintre solicitantul finanțării și Autoritatea Finanțatoare se va derula electronic, după cum urmează:**   * **pentru ANABI:** [**anabi.grants@just.ro**](mailto:anabigrants@just.ro)**;** * **pentru solicitant: adresa de e-mail menționată în propunerea de proiect, la rubrica „Adresa de e-mail/telefon a persoanei de contact”.** |

În cazul în care solicitantul de finanțare nu transmite, în termenul stabilit, clarificările/răspunsurile solicitate sau în cazul în care explicațiile prezentate de solicitantul de finanțare nu sunt concludente, proiectul va fi considerat neconform.

În cazul în care solicitantul de finanțare modifică prin răspunsurile pe care le prezintă comisiei de evaluare și selecție a proiectelor conținutul propunerii de proiect, propunea sa de proiect va fi considerată neconformă.

Proiectele pot să obțină un punctaj de la 0-100, însă pentru ca acestea să intre în etapa de acordare a finanțării nerambursabile trebuie să acumuleze minim **60 de puncte (pragul de calitate) și punctajul minim stabilit pentru fiecare criteriu de evaluare**. Punctajul final va fi calculat prin realizarea mediei aritmetice între punctajele acordate de evaluatori.

Fiecare dintre cele 5 criterii de evaluare sunt eliminatorii**, în sensul că presupun acumularea unui minim din punctajul alocat criteriului pentru a putea trece la următorul criteriu** (relevanța proiectului - minim 22 din 35 de puncte; metodologia de implementare - minim 20 din 34 de puncte; realismul bugetului - minim 12 din 21 puncte; sustenabilitatea - minim 4 din 6 puncte; elementele de noutate și rezultatele concrete - minim 2 din 4 puncte). În caz contrar, evaluarea urmează să fie încheiată, și proiectul respins.

Proiectele vor fi selecționate în vederea finanțării în ordinea clasamentului rezultat ca urmare a evaluării, în limita sumelor disponibile. Clasamentul se realizează în ordinea descrescătoare a punctajelor.

|  |
| --- |
| **MODALITATEA DE DEPARTAJARE A PROIECTELOR CU PUNCTAJ EGAL**  **În situația în care două sau mai multe proiecte aflate la finalul ierarhiei au punctaj egal și resursele financiare nu permit finanțarea tuturor, departajarea se va face în funcție de punctajele obținute la criteriul I - Relevanță din grila de evaluare.**  **În cazul în care punctajele sunt egale, referința va fi criteriul II – Metodologia de implementare.** |

Solicitanții vor fi informați în scris de către Autoritatea Finanțatoare despre decizia sa în legătură cu propunerea lor de proiect.

Decizia de respingere a unei propuneri de proiect va avea la bază unul din următoarele motive:

* Documentația a fost depusă după termenul limită precizat în anunțul de participare;
* Documentația de calificare este incompletă sau nu este conformă condițiilor impuse și în urma solicitărilor de clarificări ale comisiei de evaluare nu s-au depus completări;
* Solicitantul sau unul din parteneri este neeligibil;
* Proiectul este neeligibil;
* Proiectul nu întrunește minim **60 puncte**;
* Alte condiții prevăzute de lege sau de prezentul ghid.

Comisia elaborează și înaintează directorului general al ANABI spre aprobare un raport în vederea atribuiri contractelor de finanțare nerambursabilă, precum și cuantumul finanțării ce urmează a fi acordat fiecărui proiect, în limita fondurilor disponibile.

Raportul în vederea atribuiri contractelor de finanțare este publicat pe pagina de internet a ANABI, iar în termen de cel mult 3 zile lucrătoare de la data aprobării raportului de către directorul general al ANABI, rezultatul selecției se comunică în scris solicitanților.

**ANABI va repeta procedura de selecție în cazul în care există un singur participant. În cazul în care, în urma repetării procedurii, numai un participant a depus propunerea de proiect, ANABI are dreptul de a atribui contractul de finanțare nerambursabilă acestuia, în condițiile în care îndeplinește condițiile din Ghid.**

## 4.6. Încheierea contractului și modalitatea de acordare a finanțării nerambursabile

Contractarea proiectelor se va face pentru proiectele care au trecut de etapa de selecție.

Solicitanții ale căror propuneri de proiect au fost selectate vor fi informați în scris despre decizia Autorității Finanțatoare și se vor solicita următoarele documente suplimentare:

**a) Dovada că solicitantul poate să participe cu o contribuție financiară de minim 10% din valoarea totală a finanțării**:

- pentru surse proprii: extras de cont bancar, dar nu mai vechi de 30 de zile de la data depunerii solicitării;

- pentru surse atrase: contracte de sponsorizare, donații obținute conform normelor legale în vigoare, cuprinzând sume certe.

*Contractele de sponsorizare trebuie să fie încheiate în conformitate cu prevederile legale în vigoare, să aibă ca obiect acoperirea cheltuielilor acestei oferte și să aibă prestabilită valoarea financiară în lei, fără TVA.*

**b)** **Certificat de atestare fiscală**, valabil, emis de către Agenția Națională de Administrare Fiscală, din care să rezulte că solicitantul nu are obligații de plată restante la bugetul de stat sau bugetul asigurărilor sociale de stat, în original;

c) **Situațiile financiare anuale Ia data de 31 decembrie a anului precedent**, înregistrate la Administrația Finanțelor Publice. În cazul în care acestea nu sunt finalizate, se vor depune situațiile aferente exercițiului financiar anterior. În copie, semnate și ștampilate „*conform cu originalul*”;

Documentele solicitate vor fi transmise Autorității Finanțatoare în maxim **5 zile lucrătoare** de la solicitare. Dacă solicitantul nu le prezintă în termenul stabilit, se consideră că solicitantul nu acceptă propunerea ANABI de încheiere a contractului, iar proiectele respective vor fi eliminate de la finanțare. Locurile acestora vor fi preluate de către celelalte proiecte, în ordinea descrescătoare a punctajelor obținute ca urmare a procesului de evaluare și selecție.

|  |
| --- |
| **Contractele de finanțare reprezintă contracte de adeziune, cu clauze prestabilite, ce nu pot face obiectul negocierilor dintre părți.** |

Contractul de finanțare nerambursabilă se va încheia între Autoritatea Finanțatoare și solicitantul al cărui proiect a fost selectat, în termen de maxim **10 zile lucrătoare** de la data publicării listei finale cuprinzând rezultatele procesului de evaluare și selectare, pe pagina de internet a Agenției.

Dacă solicitantul nu se prezintă în termenul stabilit pentru încheierea contractului de finanțare, se consideră că nu acceptă propunerea ANABI de încheiere a contractului, iar proiectele respective vor fi eliminate de la finanțare. Locurile acestora vor fi preluate de către celelalte proiecte, în ordinea descrescătoare a punctajelor obținute ca urmare a procesului de evaluare și selecție.

Beneficiarul este obligat să semneze o declarație de imparțialitate al cărei conținut este prevăzut în **Anexa nr. 7** la Ghidul de finanțare, în conformitate cu prevederile art. 36 alin. (2) din *Legea nr. 350/2005*, cu modificările ulterioare.

În vederea finalizării etapei de contractare a proiectului, Beneficiarul are obligația de a depune documente suplimentare necesare încheierii contractului de finanțare, și anume:

* Acordul de parteneriat, în cazul în care, de la momentul depunerii propunerii de proiect spre evaluare și până la momentul contractării, au intervenit modificări în ceea ce privește Partenerii sau alte aspecte cuprinse în Acord (**Anexa nr. 9**);
* Declarația de eligibilitate a Beneficiarului/Partenerului în cazul în care, de la momentul depunerii propunerii de proiect spre evaluare și până la momentul contractării, au intervenit modificări în ceea ce privește reprezentantul legal sau alte aspecte cuprinse în declarație (**Anexa nr. 6**);
* Orice alte documente solicitate de Autoritatea Finanțatoare.

În cazul implementării proiectului în parteneriat, responsabilitatea față de ANABI pentru realizarea proiectului și a respectării prevederilor legale naționale și comunitare revine, în exclusivitate, Beneficiarului/Lider de parteneriat.

În cazul în care unul dintre Parteneri se retrage sau nu își îndeplinește obligațiile conform Acordului de parteneriat încheiat cu Beneficiarul, acesta din urmă are obligația de a prelua activitățile parteneriului în cauză, indiferent de prevederile Acordului de parteneriat.

După încheierea Contractului de finanțare nerambursabilă, monitorizarea implementării proiectului se asigură de către Autoritatea Finanțatoare.

Modificarea contractului de finanțare (acte adiționale, notificari) este prevăzută în Contractul de finanțare nerambursabilă.

Suma finală acordată cu titlu de finanțare nerambursabilă, integrală sau parțială, se stabilește după evaluarea propunerii de proiect și a cheltuielilor eligibile reale ale proiectului, pe baza bugetului estimat – **Anexa nr. 4**.

Valoarea finanțării efectiv plătită poate fi mai mică decât valoarea finanțării aprobate inițial, conform bugetului estimat, în următoarele situații:

- cheltuielile efectuate au fost mai mici decât cele estimate, dar fără a influența activitățile și consistența proiectului;

- anumite cheltuieli nu au mai fost efectuate;

- unele cheltuieli efectuate nu au fost considerate eligibile, în urma evaluării raportului intermediar/final;

- neatingerea nivelului minim al cofinanțării asigurate de beneficiar, respectiv minimum 10% din totalul proiectului pentru care s-a aprobat finanțarea, atrage diminuarea finanțării cheltuielilor totale eligibile până ce acest procent va fi atins la finalul proiectului.

## 4.7. Tranșe de finanțare

Finanțarea se acordă în tranșe, în raport cu faza de execuție a proiectului și cu cheltuielile aferente. Prin Contractul de finanțare, Autoritatea Finanțatoare și Beneficiarul finanțării vor stabili valoarea tranșelor.

Autoritatea Finanțatoare poate să acorde tranșe de avans de până la **30%** din valoarea nerambursabilă aprobată a proiectului, urmând ca Beneficiarul să justifice, pentru fiecare tranșă de avans, utilizarea sumelor primite, pe bază de documente justificative.

În cazul în care se optează pentru mai multe tranșe de avans, virarea unei noi tranșe de avans este condiționată de utilizarea integrală a tranșei de avans anterioare.

Diferența de **70%** din valoarea nerambursabilă**,** necesară implementării proiectului, va fi asigurată din surse financiare proprii, urmând ca Autoritatea Finanțatoare să deconteze sumele în baza documentelor justificative prezentate la cererile de rambursare. Pot fi depuse cereri de rambursare ori de câte ori este nevoie, recomandabil lunar. Ultima tranșă de bani va fi acordată după validarea raportului final de activitate și a raportului financiar.

Raportul final va fi depus și înregistrat la Autoritatea Finanțatoare în termen de **5 zile** de la data finalizării activităților proiectului aprobat.

Validarea se va face în termen de cel mult **15 zile** de la depunerea de către beneficiar a raportului final de activitate și a raportului financiar.

Procedura de acordare a tranșelor de avans, de decontare a cheltuielilor precum și documentele justificative necesare în vederea rambursării cheltuielilor este detaliată în modelul cadru al Contractului de finanțare nerambursabilă.

## **4.8. Anularea aplicării procedurii pentru atribuir**ea contractului de finanțare nerambursabilă

Autoritatea Finanțatoare are dreptul de a anula aplicarea procedurii pentru atribuirea Contractului de finanțare nerambursabilă în condițiile prevăzute de *Legea nr. 98/2016 privind achizițiile publice* și de  *Hotărârea Guvernului nr. 395/2016*, cu modificările și completările ulterioare.

## 4.9. Procedura de raportare, verificare și monitorizare

Procedura de raportare, verificare și monitorizare este detaliată în modelul cadru al Contractului de finanțare nerambursabilă**.**

# Anexe la prezentul ghid:

Anexa nr. 1 – **Scrisoare de interes**;

Anexa nr. 2 – **Opis**;

Anexa nr. 3 - Formular **Propunere de proiect**;

Anexa nr. 4 - Formular **Buget de venituri și cheltuieli**;

Anexa nr. 5 - **Curriculum vitae** în format europass;

Anexa nr. 6 – **Declarație de eligibilitate**;

Anexa nr. 7 – **Declarație de imparțialitate**;

Anexa nr. 8 - **Acord prelucrare date – GDPR**;

Anexa nr. 9 - **Acord de parteneriat**;

Anexa nr. 10 - **Declarație pe propria răspundere privind aportul propriu de cel puțin 10% din valoarea totală a finanțării**;

Anexa nr. 11 - **Manualul de Identitate Vizuală;**

Anexa nr. 12 – **Grilă criterii de verificare a conformității administrative și a eligibilității**;

Anexa nr. 13 - **Grilă criterii de evaluare tehnică și financiară**;

Anexa nr. 14 – **Contract de finanțare nerambursabilă**.

1. Statul asociației/fundației trebuie să cuprindă la precizarea scopului și a obiectivelor activități din domeniul asistenței și protecției victimelor și asistenței sociale potrivit prevederilor legale în vigoare. [↑](#footnote-ref-1)